„SZTRIKOWANO” GYŃŚ
Świónteczny łobiod, cołko rodzina,
jak to we świynta – połny stół gości.
Rolady łowiynzie i gynsina…
Już myśli lecóm w lata modości.
Werdón, po wojnie, biyda – aż piszczy!
Mama i ópa, szóstka lebóni.
Zjodo sie wszystko, nic sie niy zniszczy,
nojwyżyj zaszkodzi i przegóni.
We familoku z nami miyszkajóm,
dwie stare ciotki: Mikla i Klara.
Tyż majóm psinco, tóż sie starajóm,
co by tu wrazić w świynta do gara?
Łobie zawczasu wypokopiyły,
na wieś pojechać, kajś ku Wygodzie.
Za stare łachy wycyganiyły,
gyńś, wychudzono, ale „na chodzie”.
By niy narobić w dóma łostudy,
ciotki w zekrecie wielgim czimały,
że ptok w miyszkaniu, biydoczek chudy,
nabiyroł wogi bez miesiónc cały!
Tak przibadały sie do tyj gyńsi,
że jak już prziszoł tyn dziyń grudniowy –
- żodno s nich wcale niy miała chynci,
by jóm na gnotku pozbawić gowy!
Nareszcie welować sie zgodziyły,
padło na Klara – slimto boroka!
A Mikla śmiótła! Niy miała siyły,
by sie prziglóndać zbijaniu ptoka.
Prziszła pod wieczór, jak sie zećmiyło,
gyńś już na stole leży bez życio.
Ale że kwie nikaj widać niy było,
spytała: „jak doszło do zabicio”?
Klara spłakano, w łokropnym stanie,
bez hyrtóń ściśnióny wychrypiała:
„Dałach i twoje proszki na spanie,
trzyma pilami żech jóm uspała!
Żodyn uwierzyć niy bółby w stanie,
jake przi tymu żech przeszła mynki!
Terozki ty sie bier za szkubanie,
jo niy prziłoża do tego rynki!”
Z bekym sie Mikla wziyna do tego,
i z biydóm jakoś go łoszkubała.
A potym ptoka, łoszkubanego,
wysnożyć modszyj siostrze kozała.
Dyć ta już siyły niy znodła w sobie,
niy poradziyła już smóc sie na to!
Tóż siostry ugodały sie łobie
- rano, dokupy, sie weznóm za to!
Jakeż musiało być wcześnie rano,
zdziwiynie ciotek, jak z łóżka wstały
i zdrowo, radosno, rozgyngano,
sagato gyńś we dźwiyrzach ujrzały?!
Wielge tyż było moje zdziwiynie,
jak żech na świynta łodwiedziół ciotki.
Ujrzoł żech wreszcie dziwne stworzynie,
w usztrikowanym cwitrze we kwiotki!
Widać po gowie, że to gyńś była,
bo cołko reszta była wełniano!
Jeszcze u ciotek siedym lot żyła,
godali na nia – gyńś sztrikowano!
Bernard Śmigała
szl_Latn szl_Latn szl_Latn kea_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn pol_Latn szl_Latn szl_Latn pol_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn deu_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn vec_Latn